Ix-xogħol estensiv ta’ tisbiħ fi Ġnien is-Serenita, jew kif inhu magħruf aħjar bħala l-Ġnien taċ-Ċinizi, f’Santa Luċija qed joqrob biex jitlesta.  It-tisbiħ tal-ġnien qiegħed isir mill-Gvern Ċiniz,  f’koperazzjoni sħiħa mal-Kunsill Lokali ta’ Santa Lucija u l-Gvern Malti.  Grupp ta ħaddiema Ċinizi wettqu xogħol metikoluż, li b’sengħa kbira, ħarġu fid-dettal, il-ħajja tradizzjonali taċ-Ċina. Iltqajna mal-Ambaxxatur Ciniz għal Malta, Cai Jinbiao fi ġnien is-serenita fejn tkellimna miegħu dwar ix-xogħol ta tisbiħ li għaddej bħalissa. Il-ġnien kien inawgurat fl-1995 u wara das-snin kollha, inħass il bzonn li l-ġnien jikber fid-daqs tiegħu. Il-proġett jinkludi dehra gdida, kemm minn gewwa permezz ta mmodernizzar tad-diversi padiljuni tradizzjonali Cinizi, pavimentar ġdid, funtana ġdida, kif ukoll skulturi tal-bronz li jindikaw il-folklor Ċiniz, kif ukoll minn barra, hekk kif mad-dawra tal-gnien inbena ħajt fuq stil tradizzjonali. Inkorporat fil-proġett, kamra fejn se jingħata tagħrif ta kif isir it-te’ tradizzjonali Ċiniz. Ġnien is-Serenita f’Santa Lucija jissimbolizza l-ħajja, mit-twelid sal-mewt. L-iktar żewġ elementi importanti fil-ġnien huma l-blat u l-ilma, l-bazi tan-natura Ċiniza – il-Yang u l-Yin. Il-lokalita’ ta’ Santa Lucija tgawdi minn ġemmellaġġ mad-distrett ta’ Jin Chang li jgawdi popolarita’ bħala distrett turistiku. Ġnien is-Serenita mistenni jiftah mill-ġdid għall-pubbliku lejn l-aħħar ta’ April jew fil-bidu ta Mejju.